Música, dansa i teatre demà en l’Off Romà
10 d’agost 2021

![Imagen 1](/media/2eibchvl/95-c_smoking.jpg)![Imagen 2](/media/ie1p3fa4/95-c_slaptcisk.jpg)

​  

Continua la programació del festival Sagunt a Escena amb dos espectacles més de l’Off Romà, que és l'oferta d'espectacles gratuïts que es representen als carrers i les places de la ciutat en el marc del festival Sagunt a Escena. 

  

Els pròxims espectacles que es representaran dins de la programació de l’Off Romà són, d'una banda, _Slapstick_, una funció de dansa i teatre de la Companyia Mar Gómez, que es durà a terme en la pujada al Castell i, d'altra banda, el concert de música en valencià del grup Smoking Souls, que es realitzarà en la Glorieta de la plaça Cronista Chabret. Tots dos espectacles es desenvoluparan a les 20 i 21 hores, respectivament. 

  

Amb _Slapstick_, la Companyia Mar Gómez transporta a les arts de carrer un curtmetratge còmic sense pantalla sobre un personatge que espera un tren. Un homenatge al cinema mut en tota regla, amb figures com Charles Chaplin, Buster Keaton o Harold Loyd com a principal font d'inspiració.

  

Un espectacle de dansa teatre i _clown_ on colps, caigudes i situacions físicament extremes i inversemblants es poden gaudir en directe de la mà d'un personatge d'una comicitat blanca, que inspira tendresa i humor a parts iguals. Així, darrere d'eixos _gags_ que ens poden tornar a fer riure com si fórem xiquets, descobrim una gran dosi d'humanitat. 

  

Este espectacle es va estrenar en el Festival Per Amor a l'Hart, de l'Hospitalet de Llobregat l'any 2019 i va quedar finalista dels Premis MAX 2020 a Millor Espectacle de Carrer. 

  

D'altra banda, Smoking souls naix en 2010 a Pego i se'ls pot considerar com a representants d'una generació de joves que des de xicotets han explorat els territoris més ocults de la música. Joves crescuts en temps d'incertesa però que han aprés a guanyar-la a colp de cançó i ho han aprés dels paisatges de la seua Marina Alta.

  

En 2013 van gravar el seu primer disc, _L'espenta_, una crida esperançadora i positiva enfront d'un context de desconfiança, inestabilitat i injustícia. Així doncs, _L'espenta_ fa de la força i la unitat, les eines per a traçar un futur il·lusionant. Gràcies al seu segon treball publicat en 2015, _Nòmades_, el grup passa a formar part de molts cartells de música en valencià i els permet obrir les primeres portes a Catalunya. És la cançó que van gravar per al Festival Festivern 2015-2016, _Salvatge_, en col·laboració amb artistes i grups de gran prestigi com Boikot, Els xics de la dacsa i Els Catarres, quan el grup inicia una de les gires més potents fins al dia de hui amb més de seixanta concerts en menys d'un any. En 2017 trauen el seu treball, _Cendra i Or_ i en 2019 el seu últim disc, _Translúcid_. 

  

L’Off Romà està organitzat per l’Institut Valencià de Cultura de la Generalitat Valenciana i per l'Ajuntament de Sagunt, amb la col·laboració de la Diputació de València.

  

*   [](http://www.facebook.com/sharer.php?u=https://aytosagunto.es/va/actualitat/musica-dansa-i-teatre-dema-en-l-off-roma/ "Facebook")
*   [](http://twitter.com/share?url=https://aytosagunto.es/va/actualitat/musica-dansa-i-teatre-dema-en-l-off-roma/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/musica-dansa-i-teatre-dema-en-l-off-roma/ "Linked In")
*   [](mailto:?body=https://aytosagunto.es/va/actualitat/musica-dansa-i-teatre-dema-en-l-off-roma/)